input: РЕШЕНИЕ ЗА ИЗПЪЛНЕНИЕ НА КОМИСИЯТА
  от 13 август 2014 година
  относно определени временни защитни мерки във връзка с болестта африканска чума по свинете в Латвия
  (нотифицирано под номер С(2014) 5915)
  (само текстът на латвийски език е автентичен)
  (текст от значение за ЕИП)
  (2014/530/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 3 от нея,
  като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 3 от нея,
  като има предвид, че:
  (1)
  Африканската чума по свинете е инфекциозна вирусна болест по домашните и дивите свине, която може да окаже сериозно въздействие върху рентабилността на свиневъдството и оттам да има отрицателни последици за търговията в рамките на Съюза и износа към трети държави.
  (2)
  При поява на огнище на африканска чума по свинете съществува опасност болестотворният агент да се разпространи в други свиневъдни обекти и сред дивите свине. Вследствие на това той може да се разпространи от една държава членка в друга и в трети държави чрез търговията с живи свине или с продукти от тях.
  (3)
  С Директива 2002/60/ЕО на Съвета (3) се определят минимални мерки, които да се прилагат в рамките на Съюза, за борба с африканската чума по свинете. В член 15 от Директива 2002/60/ЕО се предвижда обособяването на заразена област след потвърждаване на един или повече случая на африканска чума по свинете при дивите свине.
  (4)
  Латвия информира Комисията за актуалната обстановка на нейната територия във връзка с болестта африканска чума по свинете и в съответствие с член 15 от Директива 2002/60/ЕО обособи заразена област, където се прилагат мерките по член 15 от посочената директива.
  (5)
  За да се предотвратят ненужните затруднения за търговията в рамките на Съюза и да се избегне създаването на необосновани пречки пред търговията с трети държави, е необходимо на равнището на ЕС в сътрудничество със засегнатата държава членка да бъде определена заразената област във връзка с болестта африканска чума по свинете в Латвия.
  (6)
  Поради тази причина, до провеждането на следващото заседание на Постоянния комитет по растенията, животните, храните и фуражите, определената като заразена област в Латвия следва да бъде посочена в приложението към настоящото решение, както и да бъде определена продължителността на това обособяване на областта.
  (7)
  Настоящото решение предстои да бъде преразгледано на следващото заседание на Постоянния комитет по растенията, животните, храните и фуражите,
  ПРИЕ НАСТОЯЩОТО РЕШЕНИЕ:
  Член 1
  Латвия гарантира, че заразената област, обособена съгласно член 15 от Директива 2002/60/ЕО, включва най-малко областта, посочена като заразена област в приложението към настоящото решение.
  Член 2
  Настоящото решение се прилага до 15 септември 2014 г.
  Член 3
  Адресат на настоящото решение е Република Латвия.
  Съставено в Брюксел на 13 август 2014 година.